കാട്ടാനശല്യം രൂക്ഷമായ സ്ഥലങ്ങളില് സോളാര് തൂക്കുവേലികള് സ്ഥാപിക്കും കാസര്ഗോഡ്: കാട്ടാനയുള്പ്പെടെയുള്ള വന്യമൃഗങ്ങളുടെ ശല്യം രൂക്ഷമായ പ്രദേശങ്ങളില് സോളാര് തൂക്കുവേലികള് സ്ഥാപിക്കുമെന്ന് വനം വകുപ്പ്. ജില്ലയിലെ മലയോര പ്രദേശങ്ങളില് വന്യമൃഗങ്ങള് കാര്ഷികവിളകള് വ്യാപകമായി നശിപ്പിക്കുകയും ജനജീവിതത്തിന് ഭീഷണിയാവുകയും ചെയ്യുന്ന സാഹചര്യത്തില് ജില്ലാതലത്തില് വിളിച്ചു ചേര്ത്ത ജനപ്രതിനിധികളുടേയും ഉദ്യാഗസ്ഥരുടെയും ഓണ്ലൈന് യോഗത്തിലാണ് വനംവകുപ്പ് അധികൃതര് ഇക്കാര്യം അറിയിച്ചത്. അതത് പ്രദേശങ്ങള്ക്ക് ഇണങ്ങുന്ന രീതിയിലായിരിക്കും പ്രതിരോധ മാര്ഗങ്ങള് സ്വീകരിക്കുകയെന്നും തൂക്കുവേലികള്ക്കാണ് പ്രാധാന്യം നല്കുന്നതെന്നും ഡിവിഷണല് ഫോറസ്റ്റ് ഓഫീസര് അജിത് കെ. രാമന് പറഞ്ഞു. കാട്ടാനകള് ആനമതിലുകളെയും മറികടക്കുന്ന സാഹചര്യമാണുള്ളത്. സോളാര് ഫെന്സിംഗുകളെയും ആനകള് മറികടക്കുന്നതിനാല് തൂക്കുവേലി തന്നെയാണ് അഭികാമ്യം. പരമാവധി സ്ഥലങ്ങളില് നിലവിലെ ഫെന്സിംഗുകളുടെ അറ്റകുറ്റപ്പണികള് നടത്തുന്നതിനൊപ്പം തൂക്കുവേലികളും സ്ഥാപിക്കുമെന്ന് അദ്ദേഹം പറഞ്ഞു. കാസര്ഗോഡ് ഫോറസ്റ്റ് റേഞ്ചിന് കീഴില് 10 കിലോമീറ്റര് ദൂരം സൗരോര്ജ തൂക്കുവേലിയും പത്ത് കിലോമീറ്റര് ആനപ്രതിരോധ കിടങ്ങും സ്ഥാപിക്കുമെന്നും അദ്ദേഹം അറിയിച്ചു. വന്യമൃഗശല്യം ഒഴിവാക്കാന് കാറഡുക്ക ബ്ലോക്ക് പഞ്ചായത്ത് പ്ലാന് ഫണ്ടില്നിന്നും ഒരു കോടി രൂപ നീക്കിവയ്ക്കാമെന്ന് അറിയിച്ചിട്ടുണ്ടെന്നും മറ്റു തദ്ദേശ സ്ഥാപനങ്ങളും ഈ രീതിയില് മുന്നോട്ടുവന്നാല് പ്രാദേശിക ജാഗ്രതാ സമിതികള് ആഗ്രഹിക്കുന്ന തരത്തിലുള്ള പ്രതിരോധ മാര്ഗങ്ങള് വേഗത്തില് നടപ്പാക്കാന് കഴിയുമെന്നും അദ്ദേഹം പറഞ്ഞു. വന്യമൃഗശല്യം ഒഴിവാക്കുന്നതിനുള്ള നടപടികള് ഇതിനകം ആരംഭിച്ചിട്ടുണ്ടെന്നും ഏതെങ്കിലും മേഖലയില് തുടര്നടപടികള് ബാക്കിയുണ്ടെങ്കില് സര്ക്കാരിന്റെ ശ്രദ്ധയില്പ്പെടുത്തുമെന്നും യോഗത്തില് അധ്യക്ഷത വഹിച്ച കളക്ടര് സ്വാഗത് ഭണ്ഡാരി പറഞ്ഞു. വന്യമൃഗശല്യം മൂലം മലയോരത്തെ ജനങ്ങള് അനുഭവിക്കുന്ന ദുരിതങ്ങളെക്കുറിച്ച് യോഗത്തില് പങ്കെടുത്ത പഞ്ചായത്ത് പ്രസിഡന്റുമാരും മറ്റു ജനപ്രതിനിധികളും വിവരിച്ചു. ഫെന്സിംഗിനെ മറികടന്നും ആനകള് എത്തുന്നതിനാല് തൂക്കുവേലികള് എത്രയും പെട്ടെന്ന് സ്ഥാപിക്കണമെന്ന ആവശ്യമാണ് യോഗത്തില് ഉയര്ന്നുവന്നത്. പറ്റാവുന്ന സ്ഥലങ്ങളില് ആനമതില്, ഫെന്സിംഗ്, കിടങ്ങ് തുടങ്ങിയവ നിര്മിച്ചാല് മാത്രമേ ആനശല്യത്തിന് അല്പമെങ്കിലും പരിഹാരം കാണാന് സാധിക്കൂവെന്നും അവര് ചൂണ്ടിക്കാട്ടി. കൃഷി നശിപ്പിക്കുന്ന കുരങ്ങുകളെ കൂട് വച്ച് പിടിച്ച് ഉള്ക്കാട്ടില് വിടണമെന്നും ആവശ്യമുയര്ന്നു. കൃഷിനാശവുമായി ബന്ധപ്പെട്ട് നഷ്ടപരിഹാരത്തിന് അപേക്ഷിക്കുമ്ബോള് കൃത്യമായി ലഭിക്കുന്നില്ലെന്ന പരാതിയും ജനപ്രതിനിധികള് ഉന്നയിച്ചു. കാട്ടുപന്നികളുടെ ശല്യമുണ്ടാകുമ്ബോള് അവയെ വെടിവയ്ക്കാന് ഉത്തരവുണ്ടെന്നും അതിനായി പ്രാദേശിക ജനജാഗ്രതാ സമിതികള് തോക്ക് ലൈസന്സുള്ളവരുടെ പട്ടിക തയാറാക്കണമെന്നും വനം വകുപ്പ് ഉദ്യോഗസ്ഥര് പറഞ്ഞു. എന്നാല് ലൈസന്സ് പുതുക്കാന് അപേക്ഷിച്ചിട്ടും പുതുക്കിക്കിട്ടാത്ത സാഹചര്യമുണ്ടെന്ന് ജനപ്രതിനിധികള് യോഗത്തില് ചൂണ്ടിക്കാട്ടി. എംഎല്എമാരായ എന്.എ. നെല്ലിക്കുന്ന്, എം. രാജഗോപാലന്, സി.എച്ച്. കുഞ്ഞമ്ബു, ഇ. ചന്ദ്രശേഖരന്, എ.കെ.എം. അഷ്റഫ്, പഞ്ചായത്ത് പ്രസിഡന്റുമാരായ രാജു കട്ടക്കയം, ഗിരിജ മോഹനന്, ജയിംസ് പന്തമ്മാക്കല്, കെ.പി.വത്സലന്, എഡിഎം എ.കെ. രമേന്ദ്രന്, റേഞ്ച് ഫോറസ്റ്റ് ഓഫീസര്മാരായ അഷ്റഫ്, സോളമന്, വിവിധ പഞ്ചായത്തംഗങ്ങള് തുടങ്ങിയവര് യോഗത്തില് പങ്കെടുത്തു.